**BESZÁMOLÓ**

**MAGYAR PSZICHOLÓGIAI SZEMLE 2018**

A nemzetközi trendeknek megfelelően az elmúlt évben tovább csökkent a lap nyomtott eladott példányszáma ugyanakkor az elmúlt évhez képest nem csökkent az előfizetők száma. A 2016-os kiemelkedően jelentős online letöltés növekedés után 2017-ben csökkent a teljes terjedelmű cikkek letöltésének a száma, viszont a letöltött absztratok száma jelentősen nőtt. Sajnos az Akadémiai Könyvkiadó továbbra sem vállalkozik arra, hogy a lapot terjessze és továbbra sem sikerült megnyugtató megoldást találni arra, hogy szélesebb körben is megvásárolható legyen. Erre továbbra is keressük a megoldást.

A lap mindent megtesz azért, hogy a hazai kutatók között a nemzetközi publikációk felértékelődése mellett meg tudja tartani magas színvonalát és továbbra is teljesíteni tudja küldetését a pszichológia tudományának magyar nyelvű képviseletében és a hazai kutatások bemutatásábanés erre biztatja is a hazai kutató közösséget.

Megjelent és nagy érdeklődést keltett a 2017-es különszám, amelyet Hámori Eszter a Pázmány Péter Katolikus Egyetem Pszichológiai Intézetének tanszékvezetője szerkesztett *A kötődéselmélet változó arca című* cikkgyűjteménnyel. A 2018-as különszám szerkesztését Rácz József, Kassai Szilvia és Kaló Zsuzsa az ELTE PPK Tanácsadás Tanszékének munkatársai nyerték el. A „Kvalitatív Módszerek” című különszám értékes bemutatása a Magyarországon alkalmazott kvalitatív módszereknek és a velük folytatott kutatásoknak. A 2019-es különszám szerkesztésére az ELTE Affektív Pszichológia Tanszékén működő Humán-interakció Kutatócsoport munkatársai, Költő András és Józsa Emese vállalkoztak „Interakciós szemléletű hipnóziskutatások” címmel.

A 2017-es évben már minden számról megjelent úgynevezett kedvcsináló, amely érdekes formában és röviden felhívja a figyelmet a lapban megjelenő cikkekre. A Magyar Pszichológiai Társaság honlapján most már a címoldalon szerepel a Magyar Pszichológiai Szemle linkje (link!) és itt is meg lehet tekinteni a „kedvcsinálókat” valamint a Magyar Pszichológiai Társaság Hírlevelében is szerepeltetjük ezeket.

Összefoglalóan elmondható, hogy a Magyar Pszichológiai Szemle jó évet zárt. Főszerkesztőként ezúttal is szeretném mind a magam, mind a Szerkesztőbizottság Elnöke, Hunyady György akadémikus nevében is megköszönni Dorner László szerkesztőbizottsági titkár, a rovatvezetők, szerkesztőbizottsági tagok és a lektorok 2017 során végzett áldozatkész munkáját, valamint természetesen a kiváló szerzők cikkeit.

Dr. Fülöp Márta

*főszerkesztő*